Kadangi atlikta svarbių Finansinio reglamento pakeitimų ir dėl to pasiūlyta priimti naują teisės aktą, kuriuo panaikinamas Reglamentas (ES, EURATOMAS) Nr. 966/2012, šis pasiūlymas grindžiamas tuo pačiu principu – siekiant teisinio aiškumo bei suprantamumo ir atsižvelgiant į svarbius pakeitimus siūlomas naujas teisės aktas.

Šio pasiūlymo tikslas – Europos plėtros fondui (toliau – EPF) taikomas finansines taisykles suderinti su Sąjungos biudžetui taikomomis finansinėmis taisyklėmis. Tarybos reglamentas (ES) 2015/323 dėl 11-ajam Europos plėtros fondui taikomo finansinio reglamento (toliau – 11-ojo EPF finansinis reglamentas) pagal savo struktūrą yra nuorodų į Sąjungos bendrajam biudžetui taikomą finansinį reglamentą rinkinys, iš kurio tam tikros nuostatos išbrauktos arba į kurį tam tikros nuostatos papildomai įtrauktos siekiant atsižvelgti į EPF ypatumus. Reglamentas Nr. 966/2012, Sąjungos bendrajam biudžetui taikomas finansinis reglamentas (toliau – Finansinis reglamentas), neseniai buvo peržiūrėtas, todėl 11-ojo EPF finansinį reglamentą būtina pritaikyti. Tik atlikus šį pritaikymą vykdant EPF veiklą būtų galima taikyti supaprastinimus, kurie buvo atlikti peržiūrėjus Finansinį reglamentą, be kita ko, susijusius su:

11-ojo EPF finansinio reglamento peržiūros poveikio vertinimas nebuvo atliekamas. Siūlomi pakeitimai grindžiami Sąjungos bendrajam biudžetui taikomame finansiniame reglamente pasiūlytais supaprastinimais. Be to, pats 11-ojo EPF finansinis reglamentas turi ribotą ekonominį ir socialinį poveikį ar poveikį aplinkai, nes jame nustatytos bendrosios 11-ojo EPF įgyvendinimo taisyklės.

Antra dalis, skirta EIB valdomai investicinei priemonei, yra susijusi su EPF ypatumais ir per šią peržiūrą liko beveik nepakeista.

Savarankiškas pasiūlymo tekstas iš esmės priklauso vienai iš dviejų kategorijų. Dalis teksto yra suderinta su Finansinio reglamento turiniu, tačiau dėl terminologinių skirtumų arba būtinybės atlikti nedidelius 11-ojo EPF pakeitimus reikia ir papildomo teksto. Vienas tokių pavyzdžių – VIII antraštinė dalis „Finansavimo priemonės“. Kitas savarankiškas tekstas yra susijęs su EPF ypatumais. Kaip pavyzdį galima nurodyti VI antraštinę dalį „Pajamų operacijos“, kuri per šią peržiūrą liko beveik nepakeista.

laikydamasi specialios teisėkūros procedūros,

kadangi:

(1)Tarybos reglamentu (ES) 2015/323 buvo nustatytos išsamios 11-ojo Europos plėtros fondo (toliau – 11-asis EPF) finansinio įgyvendinimo taisyklės, visų pirma susijusios su taikytinais principais, 11-ojo EPF išteklių struktūra, finansų pareigūnais ir subjektais, kuriems pavestas biudžeto vykdymas, finansavimo sprendimais, įsipareigojimais ir mokėjimais, finansavimo priemonėmis, įskaitant viešuosius pirkimus, dotacijas, finansines priemones ir Sąjungos patikos fondus, ataskaitų teikimu ir apskaita, Audito Rūmų vykdomu išorės auditu ir Europos Parlamento biudžeto įvykdymo patvirtinimu ir Europos investicijų banko valdoma investicine priemone;

(2)supaprastinimo ir nuoseklumo tikslais Reglamentas (ES) 2015/323 buvo kuo labiau suderintas su Europos Parlamento ir Tarybos reglamentu (ES, Euratomas) Nr. 966/2012 ir Komisijos deleguotuoju reglamentu (ES) Nr. 1268/2012. Toks suderinimas buvo atliktas pateikiant tiesiogines nuorodas į tuos reglamentus; taip buvo suteikta galimybė lengvai nustatyti 11-ojo EPF finansinio įgyvendinimo ypatumus ir sumažinta Sąjungos finansavimo taisyklių išorės veiksmų srityje įvairovė, dėl kurios atsiranda nereikalinga našta gavėjams, Komisijai ir kitiems susijusiems subjektams;

(3)Reglamentas (ES, Euratomas) Nr. 966/2012 ir Deleguotasis reglamentas (ES) Nr. 1268/2012 buvo sujungti ir pakeisti vienu teisės aktu, Reglamentu (ES) Nr. [naujuoju Finansiniu reglamentu], kuriuo atlikta svarbių pakeitimų bei patobulinimų ir supaprastintos Sąjungos bendrajam biudžetui taikomos finansinės taisyklės. Siekiant supaprastinimo, 11-ajam EPF taikomas finansinis reglamentas turėtų būti kuo labiau suderintas su tuo reglamentu. Teisinio aiškumo sumetimais ir atsižvelgiant į tai, kad pirmiau minėto suderinimo tikslu reikia atlikti daug pakeitimų, Reglamentas (ES) 2015/323 turėtų būti panaikintas ir pakeistas šiuo reglamentu;

(4)būtina priminti, kad, be šio reglamento, 11-ojo EPF finansinio įgyvendinimo sistemą sudaro 2000 m. birželio 23 d. Kotonu pasirašytas Partnerystės susitarimas tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių, pirmą kartą persvarstytas 2005 m. birželio 25 d. Liuksemburge ir antrą kartą persvarstytas 2010 m. birželio 23 d. Uagadugu (toliau – Kotonu susitarimas), visų pirma jo IV priedas, taip pat Vidaus susitarimas, 2013 m. lapkričio 25 d. Tarybos sprendimas 2013/755/ES dėl užjūrio šalių bei teritorijų ir Europos Sąjungos asociacijos (toliau – Užjūrio asociacijos sprendimas) ir Tarybos reglamentas (ES) 2015/322;

(5)11-ojo EPF finansinis įgyvendinimas turėtų būti vykdomas vadovaujantis vieningumo ir biudžeto tikslumo, apskaitos vieneto, konkretumo, patikimo finansų valdymo ir skaidrumo principais. Atsižvelgiant į daugiametę 11-ojo EPF struktūrą, metinio biudžeto periodiškumo principas 11-ajam EPF neturėtų būti taikomas;

(6)būtina nustatyti išsamias valstybių narių įnašų į 11-ąjį EPF, įsteigtą Vidaus susitarimu, mokėjimo ir finansinės paramos, skirtos konkrečiai šaliai, skyrimo užjūrio šalims ir teritorijoms, kurioms taikoma Sutarties IV dalis, taisykles;

(7)taisyklės, susijusios su finansų pareigūnais, t. y. leidimus suteikiančiais ir apskaitos pareigūnais, jų užduočių ir prievolių perdavimu, turėtų būti suderintos su Reglamentu (ES, Euratomas) Nr. [naujuoju Finansiniu reglamentu], nes šie pareigūnai veikia Komisijoje, kai ji įgyvendina 11-ąjį EPF pagal šį reglamentą;

(8)būtina nustatyti išsamias taisykles, pagal kurias įgaliotasis leidimus suteikiantis pareigūnas, glaudžiai bendradarbiaudamas su nacionaliniu, regioniniu, AKR vidaus ar teritoriniu leidimus suteikiančiu pareigūnu, nustato būtinus veiksmus tinkamam veiklos vykdymui užtikrinti;

(9)įgyvendinimo taisyklės, t. y. biudžeto vykdymo užduočių pavedimo ir jo sąlygų bei ribų nustatymo taisyklės, turėtų būti suderintos su Reglamentu (ES, Euratomas) Nr. [naujuoju Finansiniu reglamentu]. Be to, siekiant užtikrinti nuoseklų išorės veiksmų finansavimo įgyvendinimą, turėtų būti įtraukta nuostata dėl tolesnio biudžeto vykdymo užduočių perdavimo, atitinkanti Europos Parlamento ir Tarybos reglamento (ES) Nr. 236/2014 nuostatą. Vis dėlto šiame reglamente turėtų būti konkrečių nuostatų dėl laikino veikimo vietoje nacionalinio leidimus suteikiančio pareigūno, dėl AKR valstybių ir užjūrio šalių ir teritorijų atliekamo (toliau – UŠT) pavedimo paslaugų teikėjui ir dėl ES finansinių interesų apsaugos stiprinimo netiesioginio valdymo su AKR valstybėmis ir UŠT atveju;

(10)kai Komisija įgyvendina 11-ąjį EPF pagal šį reglamentą, nuostatos dėl finansavimo sprendimų turėtų būti suderintos su Reglamento (ES, Euratomas) Nr. [naujojo Finansinio reglamento] nuostatomis;

(11)įsipareigojimų taisyklės turėtų būti suderintos su Reglamento (ES, Euratomas) Nr. [naujojo Finansinio reglamento] taisyklėmis, išskyrus preliminarius įsipareigojimus. Be to, jeigu to reikia veiksmams, vykdomiems netiesioginiai valdant AKR valstybėms arba UŠT, turėtų būti numatytas terminų pratęsimas;

(12)mokėjimų terminai turėtų būti suderinti su Reglamente (ES, Euratomas) Nr. [naujajame Finansiniame reglamente] numatytais terminais. Turėtų būti nustatytos specialios nuostatos, kai AKR valstybėms ir UŠT nėra pavesta atlikti mokėjimų pagal netiesioginį valdymą ir kai dėl to Komisija toliau atlieka mokėjimus gavėjams;

(13)įvairios įgyvendinimo nuostatos, susijusios su vidaus auditoriumi, geru administravimu ir teisių gynimo priemonėmis, IT sistema, elektroniniu perdavimu, e. valdžia, administracinėmis bei finansinėmis nuobaudomis ir draudimo dalyvauti procedūroje centrinės duomenų bazės naudojimu, turėtų būti suderintos su Reglamento (ES, Euratomas) [naujojo Finansinio reglamento] nuostatomis. Be to, taikant nuobaudas turėtų būti stiprinama ES finansinių interesų apsauga, kai 11-asis EPF yra įgyvendinamas taikant netiesioginį valdymą su AKR valstybėmis ir UŠT;

(14)taisyklės, susijusios su viešaisiais pirkimais, dotacijomis, apdovanojimais ir ekspertais, turėtų būti suderintos su Reglamento (ES, Euratomas) Nr. [naujojo Finansinio reglamento] taisyklėmis. Taisyklės, susijusios su finansinėmis priemonėmis ir ES patikos fondais, turėtų būti suderintos su daliniais pakeitimais dėl 11-ojo EPF pobūdžio. Biudžeto parama UŠT turėtų būti teikiama atsižvelgiant į institucines sąsajas su atitinkamomis valstybėmis narėmis;

(15)ataskaitų teikimo ir apskaitos taisyklės, taip pat išorės audito bei biudžeto įvykdymo patvirtinimo taisyklės turėtų atitikti Reglamento (ES, Euratomas) Nr. [naujojo Finansinio reglamento] taisykles;

(16)būtina nustatyti sąlygas, pagal kurias Audito Rūmai turi vykdyti savo įgaliojimus 11-ojo EPF atžvilgiu;

(17)būtina nustatyti sąlygas, pagal kurias Europos investicijų bankas (EIB) valdo EPF išteklius;

(18)Audito Rūmų vykdomos 11-ojo EPF išteklių, kuriuos valdo EIB, priežiūros nuostatos turėtų atitikti Audito Rūmų, EIB ir Komisijos trišalį susitarimą, numatytą Sutarties 248 straipsnio 4 dalyje;